Solicităm Primăriei Municipiului București să nu arunce banii cetățenilor pe luminițe de Paști. Cerem primarului general al Capitalei, Gabriela Firea, să folosească resursele bugetului local pentru rezolvarea problemelor reale ale comunității. De asemenea, solicităm consilierilor generali din București să oprească orice intenție de a folosi bugetul Capitalei pentru acest scop, conform prerogativelor lor.

Potrivit declarațiilor primarului Capitalei, Gabriela Firea, în acest an, centrul Bucureştiului va fi decorat, de Paşti, cu beculeţe (Sursa: Hotnews.ro). Momentan, se aşteaptă propunerile companiei de iluminat Luxten Lighting, atât în privinţa costurilor, cât şi pentru ce porţiuni de străzi vor fi împodobite. Trebuie precizat și că, în acest moment, contractul cu Luxten se află în ultimele luni de valabilitate și că nici până acum acesta nu a fost publicat pentru a ști, de o manieră transparentă, care sunt condițiile și costurile pentru furnizarea serviciilor de iluminat public.

Deși Legea bugetului de stat este publicată în Monitorul Oficial încă din 20 februarie și Legea finanțelor publice locale prevede clar că autoritățile locale ar trebui să publice în termen de 15 zile un proiect de buget local pe care să îl supună consultării publice, pare că Primăria Municipiului București preferă să își folosească energia pentru o inițiativă care nu este nici bugetată, nici, considerăm noi, necesară.

Această cheltuială nu este o prioritate pentru un oraș ale cărui nevoi urgente sunt nenumărate: poluare, spitale degradate, clădiri cu risc seismic, școli fără autorizații de funcționare, transport public deficitar, locuințe sociale insuficiente, trafic sufocant, creșe insuficiente și lista poate continua...Credem că această sărbătoare poate fi marcată prin decență și smerenie, mai ales în condițiile în care, prin însăși esența sa, ar trebui să ne facă să ne gândim mai ales la cei mai nevoiași dintre noi.

Sursă foto: PMB